9. การจัดการ

[]9.1 โครงสร้างองค์กร

9.2 คณะกรรมการและผู้บริหาร

9.2.1 คณะกรรมการบริษัท

ณ วันที่ 19 มีนาคม 2546 คณะกรรมการบริษัทฯ ประกอบด้วยกรรมการทั้งหมด 7 ท่าน ดังนี้

+----------------------------------+-----------------------------------+
| ชื่อ                               | ตำแหน่ง                            |
+----------------------------------+-----------------------------------+
| 1.  นาย พงศธร สิริโยธิน             | ประธานกรรมการ                     |
+----------------------------------+-----------------------------------+
| 2.  นาย รังสิน สืบแสง               | รองประธานกรรมการ                  |
+----------------------------------+-----------------------------------+
| 3.  นาย อัครรัตน์ ณ ระนอง           | กรรมการ                           |
+----------------------------------+-----------------------------------+
| 4.  นางสาว ชนาทิพย์ โปษยานนท์       | กรรมการ                           |
+----------------------------------+-----------------------------------+
| 5.  นางสาว พิมพ์เพ็ญ ลัดพลี           | กรรมการ                           |
+----------------------------------+-----------------------------------+
| 6.  นาย สุรัตน์ พลาลิขิต              | กรรมการ                           |
+----------------------------------+-----------------------------------+
| 7.  นาย นิวัตต์ จิตตาลาน             | ประธานเจ้าหน้าที่บริหาร                |
+----------------------------------+-----------------------------------+

ทั้งนี้ บริษัทฯ ได้กำหนดให้กรรมการผู้มีอำนาจลงลายมือชื่อผูกพันบริษัทฯ ได้คือ
กรรมการสองคนลงลายมือชื่อ ร่วมกันและประทับตราสำคัญของบริษัทฯ

บริษัทฯ ได้กำหนดอำนาจหน้าที่ตลอดจนการแต่งตั้งและถอดถอนคณะกรรมการของบริษัทฯ
ไว้ปรากฏตามข้อบังคับของบริษัทฯ ซึ่งได้จดทะเบียนต่อนายทะเบียนบริษัทมหาชนจำกัด
กรมพัฒนาธุรกิจ (เดิมกรมทะเบียนการค้า) กระทรวงพาณิชย์ สรุปสาระสำคัญได้ดังนี้

-   อำนาจของคณะกรรมการ

1.
กรรมการอาจมอบหมายให้กรรมการคนหนึ่งหรือหลายคนปฏิบัติการอย่างใดอย่างหนึ่งแทนคณะกรรมการก็ได้

2. กรรมการอาจกำหนดชื่อกรรมการผู้มีอำนาจลงนามผูกพันบริษัทฯ
พร้อมประทับตราสำคัญของบริษัทฯ ได้

3. คณะกรรมการอาจแต่งตั้งบุคคลอื่นใดให้ดำเนินกิจการของบริษัทฯ
ภายใต้การควบคุมของคณะกรรมการ
หรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการเห็นสมควร
และภายในเวลาที่คณะกรรมการเห็นสมควร และคณะกรรมการอาจยกเลิกเพิกถอนเปลี่ยนแปลง
หรือแก้ไขอำนาจนั้น ๆ ได้

4. กรรมการที่มีส่วนได้เสียในเรื่องใดเรื่องหนึ่งจะไม่มีสิทธิออกเสียงในเรื่องนั้น

5. คณะกรรมการอาจจ่ายเงินปันผลระหว่างกาลให้แก่ผู้ถือหุ้นได้เป็นครั้งคราว ในเมื่อเห็นว่าบริษัทฯ
มีผลกำไร สมควรพอที่จะทำเช่นนั้น และรายงานให้ที่ประชุมผู้ถือหุ้นทราบในการประชุมคราวต่อไป

6. การใดที่พระราชบัญญัติบริษัทมหาชนจำกัด พ.ศ. 2535
กำหนดว่าต้องได้รับมติจากที่ประชุมผู้ถือหุ้น
คณะกรรมการจะกระทำได้ก็ต่อเมื่อได้รับมติจากที่ประชุมผู้ถือหุ้น อาทิเช่น
การพิจารณาและอนุมัติงบดุลและบัญชีกำไร ขาดทุน
การพิจารณาจัดสรรเงินกำไรและจัดสรรเงินไว้เป็นทุนสำรอง
การเลือกตั้งกรรมการแทนกรรมการที่ออกตามวาระ และกำหนดค่าตอบแทน
การแต่งตั้งผู้สอบบัญชีทั้งหมด หรือบางส่วนและกำหนดค่าตอบแทน การขายหรือโอนกิจการ
ของบริษัทฯ ทั้งหมดหรือบางส่วนที่สำคัญให้แก่บุคคลอื่น
การซื้อหรือรับโอนกิจการของบริษัทอื่นมาเป็นของบริษัทฯ ทั้งหมดหรือบางส่วนที่สำคัญ การทำ แก้ไข
หรือเลิกสัญญาเกี่ยวกับการให้เช่ากิจการของบริษัทฯ การมอบหมายให้บุคคลอื่น
เข้าจัดการธุรกิจของบริษัทฯ หรือการรวมกิจการกับบุคคลอื่นโดยมีวัตถุประสงค์จะแบ่งกำไรขาดทุนกัน

-   หน้าที่ของคณะกรรมการ

1. คณะกรรมการต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทฯ
ตลอดจนมติ ที่ประชุมผู้ถือหุ้นด้วยความซื่อสัตย์สุจริตและระมัดระวังรักษาผลประโยชน์ของบริษัทฯ

2. คณะกรรมการต้องแจ้งให้บริษัทฯ
ทราบโดยมิชักช้าในกรณีที่กรรมการมีส่วนได้เสียไม่ว่าโดยตรงหรือโดยอ้อม ในสัญญาใด ๆ ที่บริษัทฯ
ทำขึ้นระหว่างรอบปีบัญชี หรือถือหุ้นหรือหุ้นกู้ในบริษัทฯ และบริษัทในเครือ
โดยระบุจำนวนทั้งหมดที่เพิ่มขึ้นหรือลดลงในระหว่างรอบปีบัญชี

3. คณะกรรมการต้องประชุมอย่างน้อย 3 เดือนต่อครั้ง
โดยมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
การวินิจฉัยชี้ขาดของที่ประชุมให้ชี้ขาดตัดสินด้วยเสียงข้างมาก

4. คณะกรรมการต้องจัดให้มีการประชุมผู้ถือหุ้นเป็นการประชุมสามัญประจำปีภายใน 4
เดือนนับแต่วันสิ้นสุดของรอบปีบัญชีของบริษัทฯ

5. กรรมการต้องไม่ประกอบกิจการอันมีสภาพอย่างเดียวกันและเป็นการแข่งขันกับกิจการของบริษัทฯ
หรือเข้าเป็นหุ้นส่วนในห้างหุ้นส่วนหรือกรรมการในบริษัทอื่นที่ประกอบกิจการอันมีสภาพอย่างเดียวกัน

-   การแต่งตั้งถอดถอนคณะกรรมการ

1. ที่ประชุมผู้ถือหุ้นเป็นผู้แต่งตั้งกรรมการโดยใช้เสียงข้างมาก
โดยผู้ถือหุ้นคนหนึ่งมีคะแนนเสียงหนึ่งหุ้นต่อ หนึ่งเสียง
และให้ผู้ถือหุ้นออกเสียงลงคะแนนเลือกตั้งกรรมการเป็นรายบุคคลไป
โดยบุคคลซึ่งได้รับคะแนนเสียงสูงสุด
ตามลำดับลงมาเป็นผู้ได้รับการเลือกตั้งเป็นกรรมการเท่ากับจำนวนกรรมการที่จะพึงมีหรือจะพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนที่จะ00พึงมีหรือจะพึงเลือกตั้งในครั้งนั้น
ให้ผู้เป็นประธานเป็นผู้ออกเสียงชี้ขาด โดยกำหนดให้กรรมการของบริษัทฯ มีจำนวนไม่น้อยกว่า 5
คน

2. ให้คณะกรรมการเลือกกรรมการคนหนึ่งเป็นประธานกรรมการ
ในกรณีที่คณะกรรมการพิจารณาเห็นสมควร
จะเลือกกรรมการคนหนึ่งหรือหลายคนเป็นรองประธานกรรมการก็ได้

3. ในการประชุมสามัญประจำปีทุกครั้ง ให้กรรมการออกจากตำแหน่ง 1 ใน 3
ถ้าจำนวนกรรมการที่จะแบ่งออก ให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1
ใน 3

4. ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้
ด้วยคะแนนเสียง ไม่น้อยกว่า 3 ใน 4 ของจำนวนผู้ถือหุ้นซึ่งมาประชุมและมีสิทธิออกเสียง
และมีหุ้นนับรวมกันได้ไม่น้อยกว่ากึ่งหนึ่งของ จำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

5. ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
ให้คณะกรรมการเลือกบุคคล
คนหนึ่งซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการจะเหลือน้อยกว่า 2 เดือน บุคคลซึ่งเข้าเป็นกรรมการแทนดังกล่าว
จะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน
โดยต้องมีมติของคณะกรรมการเห็นชอบด้วยคะแนนเสียงไม่น้อยกว่า 3 ใน 4
ของจำนวนกรรมการที่ยังเหลืออยู่

9.2.2 การมอบอำนาจบริหารให้แก่กรรมการผู้จัดการ

ที่ประชุมคณะกรรมการบริษัทฯ ครั้งที่ 12/2545 เมื่อวันที่ 4 กรกฎาคม 2545 มีมติมอบอำนาจให้แก่
กรรมการผู้จัดการให้ดำเนินงานต่าง ๆ ตามธุรกิจปกติของบริษัทฯ
ตามที่ปรากฏในหนังสือมอบอำนาจฉบับลงวันที่เดียวกัน
รวมทั้งพิจารณากำหนดวงเงินให้เจ้าหน้าที่ของบริษัทฯ มีอำนาจในการพิจารณาอนุมัติ
และพิจารณาอนุมัติขั้นตอนการดำเนินงานของแต่ละหน่วยงานของบริษัทฯ ทั้งนี้
กรรมการผู้จัดการไม่มีอำนาจในการอนุมัติเรื่องหรือรายการที่เกี่ยวโยงกัน
รายการการได้มาหรือจำหน่ายไปซึ่งสินทรัพย์ที่สำคัญของบริษัทฯ และ/หรือ
เรื่องหรือรายการที่กรรมการผู้จัดการหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดที่จะทำขึ้นกับบริษัทฯ
ซึ่งเรื่องหรือรายการดังกล่าวจะต้องได้รับการอนุมัติจากคณะกรรมการตรวจสอบ และ/หรือ
คณะกรรมการของบริษัทฯ ด้วยแล้วแต่กรณี อำนาจหน้าที่ที่กรรมการผู้จัดการสรุปได้ดังนี้

1.  จัดทำ ลงนาม และส่งมอบซึ่งเอกสารคำขอใด ๆ เพื่อใช้ในการจดทะเบียนภาษี
    และยื่นแบบคำร้องขอคืนภาษีประเภทต่างๆ

2.  แต่งตั้งคณะทำงานต่าง ๆ เพื่อการศึกษาวิเคราะห์ให้ความเห็น และ/หรือ
    ดำเนินการภายใต้โครงการต่าง ๆ ของบริษัทฯ ทั้งที่มีอยู่ในปัจจุบัน
    และ/หรือที่จะมีขึ้นในอนาคต

3.  อนุมัติให้สินเชื่อ วงเงินผู้ถือบัตรเครดิต การต่ออายุบัตรเครดิต ระงับการใช้บัตรเครดิต
    การสั่งยกเลิกสมาชิกบัตรเครดิต การลดหรือยกเว้นค่าธรรมเนียม
    การคืนหรือการยกเว้นค่าธรรมเนียมต่างๆ การสั่งจ่ายเช็ค แคชเชียร์เช็คเพื่อ คืนเงินต่างๆ
    ให้กับสมาชิกผู้ถือบัตร ร้านค้าสมาชิก การโอนเงินในบัญชีธนาคาร
    การโอนเงินระหว่างบัตรเครดิต การลงนามรับหรือยกเลิกร้านค้าเข้าเป็นสมาชิก
    อนุมัติค่าใช้จ่าย และตัดบัญชีเงินทดรองจ่ายต่างๆ อนุมัติการตัดค่าใช้จ่ายต่างๆ ตาม
    แนวทางการดำเนินธุรกิจบัตรเครดิต
    อนุมัติให้ผ่อนผันการชำระหนี้ตามระเบียบเกี่ยวกับบัตรเครดิตที่ผิดนัด อนุมัติลดหย่อนภาระหนี้
    ดอกเบี้ย เงินต้น และค่าธรรมเนียมต่างๆ
    อนุมัติและดำเนินการจ่ายเช็คและ/หรือแคชเชียร์เช็คเกี่ยวกับธุรกิจ ของบริษัทฯ

4.  ลงนามในรายงานผลการดำเนินธุรกิจเกี่ยวกับบัตรเครดิต
    หรือรายงานอื่นใดตามหลักเกณฑ์ที่กฎหมายกำหนด หรือตามที่คณะกรรมการกำหนด

5.  อนุมัติจัดซื้อวัสดุ เครื่องมืออุปกรณ์ เครื่องใช้ และทรัพย์สินต่าง ๆ
    เพื่อการดำเนินธุรกิจบัตรเครดิต และธุรกิจอื่นใดของบริษัทฯ

6.  ดำเนินธุรกรรม และ/หรือ ธุรกิจอื่นใดตามที่กำหนดไว้ในงบประมาณของบริษัทฯ
    หรือแนวทางการลงทุน ของบริษัทฯ ที่ได้รับการอนุมัติจากคณะกรรมการของบริษัทฯ แล้ว

7.  ทำการว่าจ้าง จ่ายค่าจ้าง ปลดออก และการอื่น ๆ อีกตามความจำเป็น
    และสมควรกับพนักงาน และลูกจ้าง ทุกประเภทของบริษัทฯ แต่งตั้งที่ปรึกษาต่าง ๆ
    เพื่อให้คำแนะนำแก่บริษัทฯ

8.  ดำเนินการใด ๆ ซึ่งรวมถึงการติดต่อ เจรจา ตกลง ลงนามรับรอง และส่งมอบซึ่งเอกสาร
    ตราสาร และ/หรือ สัญญาต่าง ๆ ที่เกี่ยวกับธุรกิจของบริษัทฯ

9.  กระทำการอย่างใดอย่างหนึ่ง หรือทุกอย่างตามสมควร
    และความจำเป็นในการอำนวยการบริหาร หรือ
    การควบคุมดูแลกิจการประจำวันทั่วไปของบริษัทฯ

9.2.3 คณะกรรมการอิสระและคณะกรรมการตรวจสอบ

รายนามกรรมการตรวจสอบของบริษัทฯ ประกอบด้วย

+----------------------------------+-----------------------------------+
| ชื่อ                               | ตำแหน่ง                            |
+----------------------------------+-----------------------------------+
| 1.  นางสาว ชนาทิพย์ โปษยานนท์       | ประธานคณะกรรมการตรวจสอบ           |
+----------------------------------+-----------------------------------+
| 2.  นาย รังสิน สืบแสง               | คณะกรรมการตรวจสอบ                 |
+----------------------------------+-----------------------------------+
| 3.  นาย อัครรัตน์ ณ ระนอง           | คณะกรรมการตรวจสอบ                 |
+----------------------------------+-----------------------------------+

หน้าที่ของคณะกรรมการตรวจสอบ

1.  สอบทานให้บริษัทฯ มีรายงานทางการเงินอย่างถูกต้องและเพียงพอ

2.  สอบทานให้บริษัทฯ
    มีระบบการควบคุมภายในและการตรวจสอบภายในที่มีความเหมาะสมและมีประสิทธิผล

3.  สอบทานการปฏิบัติของบริษัทฯ ให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

4.  พิจารณา คัดเลือก เสนอแต่งตั้ง และเสนอค่าตอบแทนของผู้สอบบัญชีของบริษัทฯ

5.  พิจารณาการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานคณะกรรมการตรวจสอบ

7.  ปฏิบัติการอื่นใดตามที่คณะกรรมการบริษัทฯ มอบหมาย

9.2.4 คณะกรรมการสรรหาและกำหนดค่าตอบแทน

บริษัทฯ มีคณะกรรมการสรรหาและกำหนดค่าตอบแทน 3 ท่าน ได้แก่

+----------------------------------+-----------------------------------+
| ชื่อ                               | ตำแหน่ง                            |
+----------------------------------+-----------------------------------+
| 1.  นาย รังสิน สืบแสง               | กรรมการสรรหาและกำหนดค่าตอบแทน      |
+----------------------------------+-----------------------------------+
| 2.  นาย อัครรัตน์ ณ ระนอง           | กรรมการสรรหาและกำหนดค่าตอบแทน      |
+----------------------------------+-----------------------------------+
| 3.  นางสาว พิมพ์เพ็ญ ลัดพลี           | กรรมการสรรหาและกำหนดค่าตอบแทน      |
+----------------------------------+-----------------------------------+

หน้าที่ของคณะกรรมการสรรหาและกำหนดค่าตอบแทน

ในขณะนี้ หน้าที่ของคณะกรรมการสรรหาและกำหนดค่าตอบแทน คือ
สรรหาบุคคลที่มีคุณสมบัติที่เหมาะสมเพื่อเสนอต่อที่ประชุมคณะกรรมการและ/หรือที่ประชุมผู้ถือหุ้นเพื่อให้พิจารณาแต่งตั้งเป็นกรรมการของบริษัทฯ
รวมทั้งพิจารณาค่าตอบแทนที่เหมาะสมสำหรับบุคคลดังกล่าว
และเสนอแนะต่อที่ประชุมคณะกรรมการและที่ประชุมผู้ถือหุ้น

9.2.5 ค่าตอบแทนผู้บริหาร

ค่าตอบแทนกรรมการบริษัทฯ

+-----------------------------+--------------+------------------------+
| ค่าตอบแทน                    | ปี 2545       |                        |
+-----------------------------+--------------+------------------------+
|                             | จำนวนราย     | ค่าตอบแทน (บาท)         |
+-----------------------------+--------------+------------------------+
| โบนัส                        | 8            | -                      |
+-----------------------------+--------------+------------------------+
| เบี้ยประชุม                    | 8            | 1,317,500              |
+-----------------------------+--------------+------------------------+
| เงินสมทบกองทุนสำรองเลี้ยงชีพ     | 8            | -                      |
+-----------------------------+--------------+------------------------+
| รวม                         | 8            | 1,317,500              |
+-----------------------------+--------------+------------------------+

ค่าตอบแทนผู้บริหาร

+-----------------------------+--------------+------------------------+
| ค่าตอบแทน                    | ปี 2545       |                        |
+-----------------------------+--------------+------------------------+
|                             | จำนวนราย     | ค่าตอบแทน (บาท)         |
+-----------------------------+--------------+------------------------+
| เงินเดือน                     | 11           | 29,529,997             |
+-----------------------------+--------------+------------------------+
| โบนัส                        | 11           | 4,234,575              |
+-----------------------------+--------------+------------------------+
| เงินสมทบกองทุนสำรองเลี้ยงชีพ     | 11           | 1,575,954              |
+-----------------------------+--------------+------------------------+
| รวม                         | 11           | 35,340,526             |
+-----------------------------+--------------+------------------------+

9.2.6 การกำกับดูแลกิจการ และการดูแลเรื่องการใช้ข้อมูลภายใน

เท่าที่ผ่านมา บริษัทฯ ได้ปฏิบัติตามข้อพึงปฏิบัติที่ดีตามกฎระเบียบของรัฐวิสาหกิจอยู่แล้ว
อย่างไรก็ตาม บริษัทฯ
อยู่ในระหว่างการพิจารณาศึกษาเพิ่มข้อกำหนดเกี่ยวกับการปฏิบัติในกรณีที่มีความขัดแย้งทางผลประโยชน์ระหว่าง
ผู้บริหาร กรรมการ และ บริษัทฯ
เพื่อให้สอดคล้องกับข้อกำหนดของตลาดหลักทรัพย์แห่งประเทศไทยเพิ่มขึ้น

นอกจากนี้ บริษัทฯ ยังกำหนดให้มีวิธีการควบคุมไม่ให้กรรมการ ผู้บริหาร และ พนักงาน
นำข้อมูลความลับของบริษัทฯ ไปใช้เพื่อประโยชน์ส่วนตัว
ทั้งนี้มีการกำหนดบทลงโทษพนักงานที่ฝ่าฝืนไม่ปฏิบัติตามกฏไว้อย่างชัดเจน
โดยมีการกำหนดกฏเกณฑ์ซึ่งมีรายละเอียดของข้อกำหนดดังนี้

1. กรรมการ ผู้บริหาร พนักงาน และลูกจ้างของบริษัทฯ จะต้องรักษาความลับ
และ/หรือข้อมูลภายในของบริษัทฯ

2. กรรมการ ผู้บริหาร พนักงาน และลูกจ้างของบริษัทฯ จะต้องไม่นำความลับ
และ/หรือข้อมูลภายในของบริษัทฯ ไปเปิดเผย
หรือแสวงหาผลประโยชน์แก่ตนเองหรือเพื่อประโยชน์แก่บุคคลอื่นใดไม่ว่าโดยทางตรงหรือทางอ้อม
และไม่ว่า จะได้รับผลตอบแทนหรือไม่ก็ตาม

3. กรรมการ ผู้บริหาร พนักงาน และลูกจ้างของบริษัทฯ จะต้องไม่ทำการซื้อขาย โอนหรือรับโอน
หลักทรัพย์ ของบริษัทฯ โดยใช้ความลับและ/หรือข้อมูลภายในบริษัทฯ
และ/หรือเข้าทำนิติกรรมอื่นใดโดยใช้ความลับและ/หรือข้อมูล ภายในของบริษัทฯ
อันอาจก่อให้เกิดความเสียหายต่อบริษัทฯ ไม่ว่าโดยทางตรงหรือทางอ้อม ข้อกำหนดนี้ให้รวมความถึง
คู่สมรสและบุตรที่ยังไม่บรรลุนิติภาวะของกรรมการ ผู้บริหาร พนักงาน และลูกจ้างของบริษัทฯ ด้วย
ผู้ใดที่ฝ่าฝืนข้อกำหนด ดังกล่าวจะถือว่าได้กระทำผิดอย่างร้ายแรง

9.3 บุคลากร

9.3.1 บุคลากร

จำนวนพนักงาน

  --------------------------- -------------- -------------- --------------
                              2543           2544           2545

  จำนวนพนักงาน (คน)            330            347            505

  อัตราการขยายตัวต่อปี (%)        N/A            5.2%           45.5%
  --------------------------- -------------- -------------- --------------

ในปี 2544 จำนวนพนักงาน KTC เพิ่มขึ้นร้อยละ 5.2 และในปี 2545 อัตราการเติบโตเป็นร้อยละ
45.5 ทั้งนี้สาเหตุหลักมาจากการขยายตัวของฐานผู้ถือบัตรเครดิตของ KTC
รวมถึงการขยายตัวเพื่อศึกษาและเตรียมความพร้อมในการให้บริการทางการเงินใหม่ๆ นอกจากนี้
ยังรวมไปถึงการเพิ่มพนักงานในฝ่ายการเงินเพื่อทำหน้าที่ในการบริหารเงินทุน

ผลตอบแทนรวมของบุคลากรของบริษัทฯ
ตามงบการเงินที่สำนักงานการตรวจเงินแผ่นดินเป็นผู้ตรวจสอบ/สอบทาน ซึ่งประกอบด้วย เงินเดือน
โบนัส และเงินสมทบกองทุนสำรองเลี้ยงชีพ ณ สิ้นปี 2544 เป็นจำนวน 160.23 ล้านบาท และ
สำหรับ ณ สิ้นปี 2545 มีค่าใช้จ่ายพนักงานเป็นจำนวน 231.88 ล้านบาท

9.3.2 นโยบายด้านการบริหารทรัพยากรบุคคล

9.3.2.1 การสรรหาพนักงาน และ จูงใจพนักงาน

โดยปกติแล้ว KTC จะเน้นการสรรหาพนักงานจากภายในเป็นหลัก แล้วทำการฝึกอบรมเพิ่มเติม
เนื่องจากการเลื่อนตำแหน่งจากภายในทำให้ได้พนักงานที่คุ้นเคยกับการดำเนินงานของ KTC อยู่แล้ว
และยังมีส่วนช่วยสร้างขวัญกำลังใจในการทำงานให้กับพนักงาน ทั้งยังจูงใจให้พนักงานทำงานอยู่กับ
KTC เป็นระยะเวลานาน KTC
จะใช้วิธีการสร้างบรรยากาศการทำงานที่เป็นกันเองเหมือนเป็นพี่น้องกัน
ในขณะที่ให้ผลตอบแทนในระดับที่เท่าเทียมกับธุรกิจในอุตสาหกรรมเดียวกัน
และเพิ่มความท้าทายให้กับงานของพนักงาน

9.3.2.2 การพัฒนาทรัพยากรบุคคล

KTC มีการจัดอบรมให้กับพนักงาน ทั้งในลักษณะที่ทำพร้อมกับการทำงาน (On-the-job
training) และในลักษณะอบรมงาน (Off-the-job training)
ในกรณีที่เป็นการฝึกอบรมพร้อมกับการทำงาน KTC
จะให้พนักงานที่ฝึกหัดได้มีโอกาสช่วยพนักงานที่อาวุโสกว่า
โดยพนักงานที่อาวุโสกว่าจะให้คำแนะนำและช่วยชี้แนะตลอดทุกขั้นตอน ส่วนการอบรมแบบ
Off-the-job training จะมีการส่งพนักงานเข้าร่วมอบรมตามโครงการต่างๆ
ที่หน่วยงานภายนอกเป็นคนจัด เช่น การฝึกอบรมโดยวีซ่า และมาสเตอร์การ์ด
หรือของชมรมธุรกิจบัตรเครดิตซึ่งมีการจัดอบรมอยู่อย่างสม่ำเสมอ